Υμηττός Αττικής

μικρογραφία|Το δημαρχείο του Υμηττού με την προτομή του Ανδρ. Λεντάκη.
Ο Υμηττός είναι δημοτική ενότητα του Δήμου Δάφνης-Υμηττού στον Κεντρικό Τομέα Αθηνών της Περιφέρειας Αττικής, στους πρόποδες του ομώνυμου βουνού. Γειτονεύει με τους Δήμους Βύρωνα, Ηλιούπολης και Αθηναίων.

Ιδρύθηκε το 1928 για τη στέγαση προσφύγων από τη Μικρά Ασία, τον Πόντο και την Ανατολική Θράκη, πολλοί από τους οποίους είχαν βρει αρχικά καταφύγιο στον γειτονικό Βύρωνα. Αρκετά από τα προσφυγικά σπίτια διατηρούνται ακόμα σε διάφορα σημεία του Υμηττού. Αποσπάστηκε από τον Δήμο Αθηναίων το 1934, οπότε και αποτέλεσε ανεξάρτητη κοινότητα με πρώτο πρόεδρο τον Γεώργιο Βαλαβάνη. Προήχθη σε δήμο το 1963 ενώ καταργήθηκε το 2010, οπότε ενώθηκε με τον Δήμο Δάφνης, αποτελώντας έναν νέο ενιαίο δήμο. Οι κάτοικοι του Υμηττού είναι σήμερα 10.715, σύμφωνα με την απογραφή του 2011.

Βρίσκεται στο νοτιοανατολικό τμήμα του λεκανοπεδίου. Ο Δήμος Υμηττού ήταν ένας από τους μικρότερους δήμους της Αθήνας, έκτασης περίπου 1 τετρ. χλμ.. Στη δημοτική κοινότητα υπάρχουν σήμερα σχολεία πρωτοβάθμιας εκπαίδευσης (1ο Δημοτικό Υμηττού, 2ο Δημοτικό Υμηττού, 3ο Δημοτικό Υμηττού, 4ο Δημοτικό Υμηττού) και δευτεροβάθμιας εκπαίδευσης (1ο Γυμνάσιο & Λύκειο Υμηττού, 3ο Γυμνάσιο & Λύκειο Υμηττού, Επαγγελματικό Λύκειο Υμηττού - πρώην "Παπαστράτειος Σχολή"). Τα παλιότερα εκπαιδευτήρια της πόλης είναι το 1ο Δημοτικό Υμηττού, που ιδρύθηκε το 1931, και η πρώην "Παπαστράτειος Επαγγελματική Σχολή Παιχνιδιών και Διακοσμητικής", που οικοδομήθηκε το 1929 για να καλύψει ανάγκες τεχνικής εκπαίδευσης. Γνωστή αθλητική ομάδα της περιοχής είναι ο Α. Ο. Αμύντας, που ιδρύθηκε το 1950 και ο "Α. Ο. Υμηττού - Χαραυγής", που ιδρύθηκε το 1967. Το Φεστιβάλ "Στη σκιά των βράχων", που διοργανώνεται πλέον από κοινού από τους Δήμους Βύρωνα και Δάφνης-Υμηττού θεωρείται ένα από τα σημαντικότερα στην Ελλάδα και ο χώρος διεξαγωγής του είναι το Θέατρο Βράχων «Μελίνα Μερκούρη». Πολιτιστικός φορέας της πόλης με παρουσία και προσφορά στα κοινωνικά και πολιτιστικά δρώμενα για πάνω από μισό αιώνα είναι ο Φιλοπρόοδος Όμιλος Υμηττού (Φ.Ο.Υ.). Στον Υμηττό υπάρχουν δύο ενορίες, ο Ι. Ν. Αγίων Αποστόλων Πέτρου και Παύλου και ο Ι. Ν. Ευαγγελισμού της Θεοτόκου & Αγίας Φωτεινής. Μεγάλη έκταση του πρώην δήμου καταλαμβάνει το εργοστάσιο της ΠΥΡ.ΚΑΛ..

Κορυφαίο ιστορικό γεγονός της πόλης αποτέλεσε η θυσία των τριών νέων αγωνιστών του Κάστρου του Υμηττού το 1944.

Δήμαρχος στις εκλογές του Οκτωβρίου 2006 αναδείχθηκε ο γιατρός Χρ. Ζούπας, πρώην καλαθοσφαιριστής, διαδεχόμενος τον Δ. Αργιανά, ο οποίος διετέλεσε δήμαρχος για τέσσερις συνεχόμενες τετραετίες. Επί μία δεκαετία (1978-1988) δήμαρχος Υμηττού υπήρξε ο Ανδρέας Λεντάκης. Στις εκλογές του 2010 ο Δήμος Υμηττού συνενώθηκε με τον Δήμο Δάφνης και ο νέος ενιαίος δήμαρχος ήταν ο Μ. Σταυριανουδάκης, ο οποίος επανεξελέγη το 2014. 
Κατά το χρονικό διάστημα 1/7/2019 έως 31/8/2019 διετέλεσε δήμαρχος ο Νικόλαος Τσιλίφης.
Το 2019 εξελέγη δήμαρχος ο Αναστάσιος Μπινίσκος.                                             Το 2023 εξελέγη Δήμαρχος ο Νικόλαος Τσιλίφης.

 Αθλητισμός 
Στην πόλη εδρεύει η ποδοσφαιρική ομάδα Α.Ο. Υμηττού με παρουσίες κατά την δεκαετία του 1980 στην Α΄ Κατηγορία της Ε.Π.Σ. Αθηνών. 

Επίσης την έδρα του στον Υμηττό έχει ο Αμύντας Υμηττού που δραστηριοποιείται στην καλαθοσφαίριση και έχει συμμετάσχει 4 φορές στην κορυφαία κατηγορία της Ελλάδας.

 Παραπομπές 

 Δείτε επίσης 
 Το Κάστρο του Υμηττού

 Εξωτερικοί σύνδεσμοι 


Κατηγορία:Δήμοι της Αρχαίας Αττικής
Υμηττος